19. január 2021

97% prírodných zložiek, až 65% recyklovaných materiálov z priemyselnej výroby, žiadne kompromisy z hľadiska lepiacich účinkov

Nová generácia lepiacich tyčiniek Pritt je teraz udržateľnejšia

Düsseldorf, Nemecko – Henkel reštartuje slávnu lepiacu tyčinku Pritt. Nová generácia prináša spotrebiteľom nielen prírodnejšie a účinnejšie zloženie, ale aj vyššiu udržateľnosť. Nanovo optimalizovaná receptúra obsahuje 97 percent prírodných zložiek (vrátane vody) a navyše tyčinka obsahuje až 65 percent plastov z recyklovaných materiálov z priemyselnej výroby. 100 % recyklovateľné tyčinky sú dostupné v troch rôznych veľkostiach. Prichádzajú v modernom štýle a prinášajú deťom a rodičom bezpečné a spoľahlivé riešenie na domáce či školské kreatívne projekty z papiera.

Od svojho vzniku v roku 1969 lepiaca tyčinka Pritt podporuje kreativitu nespočetného množstva detí po celom svete a pomáha im premieňať predstavy na skutočnosť prostredníctvom čarovných výtvorov z papiera. V priebehu posledných desaťročí spoločnosť Henkel priebežne vylepšovala kvalitu a zloženie tohto slávneho produktu vo svetle zvyšujúcich sa nárokov na jeho bezpečnosť a udržateľnosť. Vďaka opakovaným vylepšeniam a neutíchajúcemu dôrazu značky na potreby detí sa lepiaca tyčinka Pritt stala v mnohých krajinách všeobecným synonymom pre kategóriu tuhých lepidiel.

*„Lepiaca tyčinka Pritt je jedným z ťažiskových produktov našej línie lepidiel pre bežných spotrebiteľov a našou dlhodobou víziou je posilňovať a rozvíjať jej pozíciu na trhu aj naďalej,“* povedala Ilaria Paulon, ktorá pracuje v spoločnosti Henkel ako International Brand Manager pre značku Pritt. *„Týmto opätovným reštartom nášho produktu chceme našim zákazníkom po celom svete ponúknuť nový, moderný kreatívny zážitok, ktorý odzrkadľuje čoraz silnejšiu potrebu bezpečných a udržateľných výrobkov. Sme hrdí na to, že naša nová receptúra je ešte prírodnejšia, bez akýchkoľvek kompromisov z hľadiska lepiacich účinkov a popritom nahrádza podstatné množstvo plastov recyklovanými plastami z priemyselnej výroby.“*

**97 percent prírodných zložiek**

Pritt je vďaka bezpečnej a účinnej receptúre na báze zemiakového škrobu a cukru už dlhé roky unikátnym výrobkom na trhu, ktorý je z 90 % zložený z prírodných zložiek. V roku 2020 sa vývojárskemu tímu spoločnosti Henkel podarilo zájsť ešte ďalej a dosiahli 97 percentný podiel prírodných zložiek s nezmenenou silou a rovnako skvelými lepiacimi účinkami. Lepiaca tyčinka Pritt tak naďalej ponúka spoľahlivú lepivosť bezprostredne po spojení, jemné polohovanie zlepovaných dielov a dlhotrvajúci spoj materiálov. Tyčinky Pritt navyše obsahujú oproti konkurenčným produktom menšie množstvo vody, vďaka čomu nevlnia papier a sú zárukou tvarovej stálosti zlepených plôch.

**Recyklované a recyklovateľné materiály**

Henkel týmto reštartom zásadným spôsobom zvyšuje udržateľnosť svojho produktového radu Pritt v duchu [svojich ambícií vo sfére obalových materiálov s horizontom v roku 2025](https://www.henkel.com/sustainability/sustainable-packaging). Samotný obal lepiacej tyčinky je plne vyrobený z recyklovaných plastov, pričom iba viečko a uzatvárací mechanizmus sú ešte stále z primárneho plastu, aby sa zaručila funkčnosť tyčinky. V závislosti od veľkosti konkrétneho variantu je teda nový obal vyrobený až na 65 percent z recyklovaných plastov z priemyselnej výroby. A taktiež sú všetky použité suroviny po spotrebovaní lepiacej tyčinky plne recyklovateľné.

Vynovený rad produktov prichádza na trh vo sviežom a modernom štýle, ktorý sa premietol aj do grafiky známeho Pána Pritta. Lepiaca tyčinka Pritt je dostupná v troch veľkostiach (11 gramov, 22 gramov a 43 gramov), v rôznych farebných prevedeniach a s rôznymi pózami postavičky pána Pritta. Receptúra produktu neobsahuje rozpúšťadlá a z oblečenia sa dá odstrániť praním na 20 stupňoch.

**O spoločnosti Henkel**

Spoločnosť Henkel pôsobí celosvetovo s vyrovnaným a diverzifikovaným portfóliom produktov. Vďaka silným značkám, inováciám a technológiám zastáva Henkel vedúce postavenie na trhu tak v spotrebiteľských, ako aj priemyselných odvetviach. V oblasti lepidiel je Henkel divízia Adhesive Technologies celosvetovým lídrom na trhu v rámci všetkých priemyselných segmentov. V oblastiach Laundry & Home Care a Beauty Care je Henkel na vedúcich pozíciách na viacerých trhoch a v kategóriách vo svete. Spoločnosť bola založená v roku 1876 a má za sebou viac než 140 úspešných rokov. V roku 2019 dosiahla obrat vo výške 20 mld. eur a upravený prevádzkový zisk približne vo výške 3,2 mld. eur. Henkel zamestnáva viac než 52 000 ľudí po celom svete, ktorí spolu tvoria zanietený a veľmi rôznorodý tím, ktorý spája silná firemná kultúra a spoločný záujem vytvárať trvalo udržateľné hodnoty a ktorý zdieľa spoločné hodnoty. Ako uznávaný líder v oblasti udržateľnosti je Henkel na popredných priečkach v mnohých medzinárodných indexoch a hodnoteniach. Prioritné akcie spoločnosti Henkel sú kótované na nemeckom akciovom indexe DAX. Viac informácií nájdete na stránkach [www.henkel.com](http://www.henkel.com) a [www.henkel.sk](http://www.henkel.sk)

Na Slovensku pôsobí Henkel vo všetkých troch strategických oblastiach už od roku 1991. Henkel Slovensko predáva viac ako 50 značiek a dnes zamestnáva viac ako 1 900 pracovníkov.

**Kontakt**

Zuzana Kaňuchová

Riaditeľka korporátnej komunikácie CEE

Telefón: +421 917 160 597

E-mail: zuzana.kanuchova@henkel.com